Document ID: 32009R0192

KOMMISSIONENS FORORDNING (EF) Nr. 192/2009
af 11. marts 2009
om gennemførelse af Europa-Parlamentets og Rådets forordning (EF) nr. 177/2008 om fastlæggelse af en fælles ramme for virksomhedsregistre til statistiske formål for så vidt angår udveksling af fortrolige oplysninger mellem Kommissionen (Eurostat) og medlemsstaterne
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 177/2008 af 20. februar 2008 om fastlæggelse af en fælles ramme for virksomhedsregistre til statistiske formål og om ophævelse af Rådets forordning (EØF) nr. 2186/93 (1), særlig artikel 11, stk. 3, og
ud fra følgende betragtninger:
(1)
Ved forordning (EF) nr. 177/2008 fastlægges en ny fælles ramme for virksomhedsregistre udelukkende til statistiske formål for at sikre en harmoniseret udvikling af virksomhedsregistre.
(2)
I henhold til artikel 11 i forordning (EF) nr. 177/2008 er det nødvendigt at fastlægge formatet, sikkerheds- og fortrolighedsforanstaltningerne samt proceduren for indberetning af data om individuelle enheder til Kommissionen (Eurostat) og for fremsendelse af data om multinationale grupper af foretagender til de relevante nationale myndigheder.
(3)
Foranstaltningerne i denne forordning er i overensstemmelse med udtalelse fra Udvalget for det Statistiske Program, der er nedsat ved Rådets afgørelse 89/382/EØF, Euratom (2) -
UDSTEDT FØLGENDE FORORDNING:
Artikel 1
Format
Kommissionen (Eurostat) og de relevante nationale myndigheder fremsender de data, som er omhandlet i artikel 11 i forordning (EF) nr. 177/2008, i det format, som er fastlagt i del A i bilaget til nærværende forordning.
I forbindelse med alle dataleverancer leverer Kommissionen (Eurostat) og de relevante nationale myndigheder de nødvendige metadata i elektronisk form i overensstemmelse med det europæiske statistiske systems standarder og i henhold til den struktur, som er fastlagt i den seneste udgave af Eurostats håndbog med vejledende retningslinjer for virksomhedsregistre, som kan rekvireres hos Kommissionen (Eurostat).
Artikel 2
Fortrolighedsforanstaltninger
1. Data, som Kommissionen (Eurostat) har modtaget fra de relevante nationale myndigheder eller fra andre kilder, lagres i et fællesskabsregister over multinationale grupper af foretagender og tilknyttede enheder (herefter benævnt »EuroGroups-registret«).
2. Når de relevante nationale myndigheder i overensstemmelse med artikel 11, stk. 1, i forordning (EF) nr. 177/2008 fremsender data til Kommissionen (Eurostat), mærker de data, som i henhold til national lovgivning er fortrolige.
3. For at sikre et sammenhængende sæt data sender Kommissionen (Eurostat) udelukkende til statistiske formål de relevante nationale myndigheder i medlemsstaterne, undtagen myndighederne i det indberettende land, de data, som er omhandlet i bilagets del B, herunder data forsynet med fortrolighedsetiketter, vedrørende multinationale grupper af foretagender og dertil knyttede enheder, når mindst en enhed i gruppen er beliggende inden for den pågældende medlemsstats område.
Artikel 3
Sikkerhedsforanstaltninger
Kommissionen (Eurostat) og de relevante nationale myndigheder lagrer de data, som de nationale myndigheder i overensstemmelse med artikel 2, stk. 2, har mærket som fortrolige, på et sikkert område, hvortil der er begrænset og kontrolleret adgang. De relevante nationale myndigheder skal på forlangende oplyse Kommissionen (Eurostat) om de sikkerhedsforanstaltninger, der er truffet i den pågældende medlemsstat. Kommissionen (Eurostat) videregiver disse oplysninger til de øvrige medlemsstater. Kommissionen (Eurostat) oplyser tilsvarende de nationale myndigheder om sine sikkerhedsforanstaltninger.
Dataene sendes i krypteret form via det sikre medium, som Kommissionen (Eurostat) benytter til udveksling af fortrolige data.
Artikel 4
Procedure for fremsendelse af data
1. Udvekslingen af data og metadata i henhold til denne forordning sker i elektronisk form mellem de relevante nationale myndigheder og Kommissionen (Eurostat). Ved fremsendelsen af data anvendes en af Kommissionen (Eurostat) fastlagt udvekslingsstandard. Data sendes elektronisk og uploades til Kommissionens (Eurostats) centrale dataportal.
2. Medlemsstaterne anvender de af Kommissionen (Eurostat) fastsatte dataudvekslingsstandarder og retningslinjer i overensstemmelse med kravene i nærværende forordning.
Artikel 5
Ikrafttrædelse
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. marts 2009.

Labels: 7
12
15
19